2018/0203 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets førstebehandlingsholdning til vedtagelsen af Europa-Parlamentets og Rådets forordning om ændring af Europa-Parlamentets og Rådets forordning (EF) nr. 1393/2007 om forkyndelse i medlemsstaterne af retslige og udenretslige dokumenter i civile og kommercielle sager (forkyndelse af dokumenter) og Europa-Parlamentets og Rådets forordning om ændring af Rådets forordning (EF) nr. 1206/2001 om samarbejde mellem medlemsstaternes retter om bevisoptagelse på det civil- og handelsretlige område



Denne meddelelse henviser til både

COM(2018) 378 final - 2018/0203(COD) og COM(2018) 379 final – 2018/0204(COD)



1. Baggrund

Rådets forordning (EF) nr. 1393/2007 indeholder bestemmelser om hurtige kanaler og ensartede procedurer for direkte fremsendelse af dokumenter mellem de relevante kompetente myndigheder fra en medlemsstat til en anden med henblik på forkyndelse i sidstnævnte. Forordningen indeholder visse minimumsstandarder for beskyttelsen af sagsøgtes ret til kontradiktion (såsom artikel 8 og 19), og der er fastsat ensartede retlige betingelser for postforkyndelse af et dokument direkte over grænserne.

Rådets forordning (EF) nr. 1206/2001 om samarbejde mellem medlemsstaternes retter om bevisoptagelse på det civil- og handelsretlige område er et vigtigt redskab for det europæiske retlige samarbejde, da det ofte er afgørende at kunne fremlægge tilstrækkelige beviser for retten til støtte for et krav. Ved forordningen oprettedes der et EU-dækkende system for direkte og hurtig fremsendelse af anmodninger om bevisoptagelse og gennemførelse heraf mellem domstolene, og der fastsattes præcise regler om sådanne anmodningers form og indhold.

I EU's dagsorden for retlige anliggender 2020 blev det fremhævet, at man med henblik på at øge den gensidige tillid mellem aktørerne i EU-medlemsstaternes retssystemer burde undersøge behovet for at styrke de processuelle rettigheder i civile sager, f.eks. i relation til forkyndelse af dokumenter. Målet om at forbedre rammerne for det retlige samarbejde i EU er også i overensstemmelse med Kommissionens målsætninger inden for rammerne af strategien for et digitalt indre marked. I forbindelse med e-forvaltning er der som led i strategien behov for en større indsats for at modernisere den offentlige forvaltning (herunder retsvæsenet), opnå grænseoverskridende interoperabilitet og lette samspillet med borgerne.

I 2017 foretog Kommissionen en reguleringsevaluering (REFIT) i overensstemmelse med retningslinjerne for bedre regulering for at vurdere, hvordan retsakterne fungerer. Resultatet af REFIT-evalueringen viste, at de potentielle fordele ved den seneste teknologiske udvikling ikke udnyttes fuldt ud. Hvad angår de nationale IT-systemers interoperabilitet blev det i konsekvensanalysen konkluderet, at der på dette område kunne opnås væsentlige forbedringer med få investeringer ved at basere sig på EU's resultater og de retlige standarder, der allerede findes.

Kommissionen gav derfor i sit arbejdsprogram for 2018 tilsagn om at ville udarbejde forslag om ændring af forordningerne.

Forslag fremsendt til Europa-Parlamentet og Rådet: 31. maj 2018. Udtalelser afgivet af Det Europæiske Økonomiske og Sociale Udvalg: Europa-Parlamentets førstebehandlingsholdninger vedtaget: Rådets holdninger vedtaget: 17. oktober 2018. 13. februar 2019. 4. november 2020.

2.FORMÅLET MED KOMMISSIONENS FORSLAG

Forslagene har til formål at få området med frihed, sikkerhed og retfærdighed og det indre marked til at fungere mere gnidningsløst ved at gøre den grænseoverskridende forkyndelse af dokumenter og bevisoptagelse mere effektiv og hurtigere. Dette skal opnås ved at tilpasse forordning (EF) nr. 1393/2007 og (EF) nr. 1206/2001 til den tekniske udvikling og ved at udnytte fordelene ved digitaliseringen. Initiativerne øger retssikkerheden og bidrager dermed til at undgå forsinkelser og unødige omkostninger for borgerne, virksomhederne og de offentlige administrationer, og mangler i beskyttelsen af parternes processuelle rettigheder afhjælpes.

3.Bemærkninger til Rådets holdning

I løbet af de interinstitutionelle forhandlinger har Kommissionen opnået beskyttelse af alle de centrale principper i sine forslag, især: den obligatoriske karakter af den elektroniske fremsendelse af anmodninger som det fælles hovedelement i begge retsakter, således at kommunikationen digitaliseres, muligheden for at forkynde dokumenterne direkte for adressaten elektronisk samt yderligere regler for at sikre, at der gøres større brug af videokonferencer i forbindelse med grænseoverskridende bevisoptagelse. Der blev på trepartsmøder fundet hensigtsmæssige løsninger på alle tekniske spørgsmål, herunder den måde, hvorpå der skal henvises til e-CODEX (e-Justice Communication via Online Data Exchange), samt på to politiske spørgsmål vedrørende fristen for gennemførelsesretsakter. Disse blev løst i overensstemmelse med Kommissionens mål og mandat. De vigtigste elementer i Rådets holdning er nærmere bestemt følgende: